LV Eiropas Savienības Oficiālais Vēstnesis C 227/20

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 227/06)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“AIL DE LA DROME”

EK Nr. FR/PGI/005/0537/27.03.2006

ACVN ( ) AĢIN (X)

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī

Nosaukums: Institut National des Appellations d'Origine (I.N.A.O) Adrese: 51, rue d'Anjou F-75 008 Paris Tālr.: (33-1) 53 89 80 00 Fakss: (33-1) 42 25 57 97 E-pasts: info@inao.gouv.fr

2. Grupa

Nosaukums: Association des Producteurs d'Ail de la Drôme Adrese: Chambre d'Agriculture ZI de Gournier F-26 200 Montelimar Tālr.: (33-4) 75 53 91 10 Fakss: (33-4) 75 53 50 92 E-pasts: — Sastāvs: ražotāji/pārstrādātāji ( X ) citi ( )

3. Produkta veids

1.6. grupa — veseli vai pārstrādāti augļi, dārzeņi un graudaugi

4. Specifikācija

[Regulas (EK) Nr. 510/2006 4. panta 2. punkta prasību kopsavilkums]

4.1. Nosaukums: “Ail de la Drôme”

4.2. Apraksts: “Ail de la Drôme” ir ēdamie ķiploki, kas paredzēti pārdošanai svaigi, daļēji žāvēti vai sausi. Tie ir liela izmēra baltie ķiploki (rudens šķirne), kam var būt violeta nokrāsa. Tiem raksturīga viegli saldena, svaiga (pretēji sīvai), vidēji stipra garša, maznoturīga pēcgarša, patīkama sajūta un samtaina tekstūra mutē. Izmanto divas vēsturiskās vietējās baltā ķiploka šķirnes: “Messidrôme” un “Thermidrôme”.

Pēc EEK standartiem galviņām ir jāatbilst I vai ekstra kategorijai. Noteikts, ka minimālajam diametram ir jābūt 45 milimetriem.

“Ail de la Drôme” var tirgot uz svara (uz paplātītēm vai tīkliņos) vai patēriņa vienībās.

Ir atļauts trīs veidu noformējums: sabērti iepakojumā, sasieti saišķos un — vienīgi sausiem vai daļēji žāvētiem ķiplokiem — sapīti pīnēs.

4.3. Ģeogrāfiskais apgabals: Ģeogrāfiskais apgabals sastāv no 118 komūnām, kas atrodas 13 Dromas apgabala reģionos.

Reģioni, kas ietilpst pilnībā: Crest Sud, Grignan, Loriol, Marsanne, Montélimar I un II, Pierrelatte, Saint Paul Trois Châteaux un Portes lès Valence. Reģioni, kas ietilpst daļēji: Buis les Baronnies, Chabeuil, Crest Nord, Dieulefit un Nyons.

Ģeogrāfiskais apgabals tika noteikts, ņemot vērā vēsturiski iedibinātos un pašreizējos ķiploku audzēšanas apgabalus, saskaņā ar vispārējās lauksaimniecības uzskaites datiem, no vienas puses, un, no otras puses, pēc klimatiskajiem datiem, kas norāda tās ģeogrāfiskās zonas, kur laika posmā no 1. novembra līdz 15. aprīlim temperatūru kopsumma vairāk nekā 8 reizes no 10 reizēm sasniedz 1 000 °C, nodrošinot ķiplokiem optimālo nogatavošanos un kvalitāti.

AĢIN ģeogrāfiskajā apgabalā ir jānotiek šādiem posmiem: ķiploku stādmateriāla audzēšana, ķiploku audzēšana, ražas novākšana, žāvēšana, attīrīšana no augsnes paliekām un šķirošana.

4.4. Izcelsmes apliecinājums: Zemesgabalu uzskaite ļauj pārliecināties par to, ka attiecīgie zemesgabali atrodas AĢIN ģeogrāfiskajā apgabalā. To, ka sēklu izcelsme ir sertificēta, garantē pirkuma pavadzīme un Oficiālā kontroles dienesta etiķetes. Visas audzēšanas darbības no stādīšanas līdz žāvēšanai reģistrē attiecīgās kultūras reģistrācijas kartītē.

Datorizētā izsekojamības sistēma ļauj nodrošināt patērētājam piedāvātā iepakotā produkta izsekojamību līdz pat zemesgabalam, kurā tie ir audzēti. Katru partiju identificē informācija, kas atrodas attiecīgās kultūras reģistrācijas kartītē (ražotāja nosaukums, audzēšanas vieta, gads) un kas ļauj noteikt produkta izcelsmi.

Pārbaudes struktūra ULASE veic regulāras ārējās pārbaudes un nodrošina specifikācijas prasību ievērošanu.

4.5. Ražošanas metode: Zemesgabaliem, kuros audzē ķiplokus, ir jāatrodas noteiktajā ģeogrāfiskajā apgabalā. Augsne nedrīkst būt ļoti akmeņaina, tai jābūt mālainai (svarīgs aspekts, lai ķiploki labi uzglabātos), mālu saturam augsnē jābūt vismaz 10 % (ko kontrolē, izdarot augsnes analīzi plantācijā).

Izmanto divas vēsturiskas vietējās baltā ķiploka šķirnes: “Messidrôme” un “Thermidrôme”. Tomēr pastāv vienošanās protokols par jaunu šķirņu ieviešanu, kurā atrunātas tādas īpašības kā ražīgums, lielums, krāsa, galviņu forma, ārējo apvalku skaits, uzglabāšanās spēja un piemērotība vietējiem augsnes un klimatiskajiem apstākļiem. Šķirnēm ir jāpieder pie “III šķirņu grupas”, kas definēta kādreizējā INRA pētnieka C.M. MESSIAEN botāniskajā klasifikācijā, un jāatbilst noteiktajām organoleptisko prasību profilam. Visas atļautās šķirnes ir radušās no sēklām, ko sertificētas Oficiālajā kontroles dienestā un ražotas AĢIN ģeogrāfiskajā apgabalā. Sējuma minimālais blīvums ir 900 kg/ha.

Lai izjauktu dažu ķiploku slimību ciklu un iznīdētu parazītus, ir aizliegts iepriekš audzēt šādas kultūras: kukurūza, sīpoli, šalotes, puravi. Augseka — augstākais divi ķiploku audzēšanas cikli 5 gados.

Pamatmēslošana ar kūtsmēsliem un mēslošana ar slāpekli ir mērenā apjomā atkarībā no kultūras vajadzībām.

Ir ieteicams izravēt nezāles, pirms ir parādījušies dzinumi. Ja tas nav izdarīts, nezaļu ravēšanu var veikt vēlāk, ievērojot šādus nosacījumus:

divdīgļlapji: sākot no 10 dzinumiem uz vienu kvadrātmetru stadijā, kad ir izveidojušās 2 lapas;

zālaugi: kad auga garums ir sasniedzis 10 cm vai ir lielāks.

Apstrādi veic atkarībā no parazītu un slimību koncentrācijas, balstoties uz vietējo ražotāju un/vai tehnisko dienestu novērojumiem. Apstrāde pret rūsu ir obligāta profilaktiskā nolūkā.

Dīgšanas inhibitoru izmantošana kultūrai ir aizliegta.

Izmantotajiem fitosanitārās apstrādes produktiem ir jābūt atļaujai par laišanu tirgū (A.M.M.), un ir jāievēro atļautās devas.

Laistīšana mērena. Tā jāveic galviņu veidošanās stadijā tikai tad, kad tas ir nepieciešams, nevis sistemātiski.

Ķiploku ražas novākšana notiek ar rokām vai mehāniski. Pēdējā gadījumā kritiena maksimālais augstums drīkst būt 50 cm. Ražas novākšanu sāk, vadoties no galviņu svara attiecības pret lapu svaru, vai tad, kad nokaltušas lapas, atkarībā no klimatiskajiem apstākļiem.

Ķiploki ir jāizliek žāvēties 24 stundu laikā no novākšanas; tam jānotiek vai nu dabīgā veidā, vai ar mākslīgo ventilāciju. Mehāniski novāktus ķiplokus bez kātiņiem žāvē, izmatojot mākslīgo ventilāciju. Ķiplokus, kas novākti ar rokām, var žāvēt vai nu dabīgā veidā, vai ar mākslīgo ventilāciju. Žāvēšanai jānotiek AĢIN apgabalā. Ja ķiplokus paredzēts tirgot sausus, tie pēc novākšanas jāžāvē vismaz 21 dienu, ja ķiplokus paredzēts tirgot daļēji žāvētus, tie pēc novākšanas jāžāvē vismaz pirmās 3 dienas.

Dīgšanas inhibitoru izmantošana, tāpat kā apstrāde ar jonizēšanu, ķiploku īpašību saglabāšanas un uzglabāšanas nolūkā ir aizliegta.

Uzglabāšana aukstumā ir atļauta pie temperatūras no — 1 oC līdz 0 oC.

Ķiplokus notīra, šķiro un tad noņem tiem dažas ārējās zvīņlapas, lai ķiplokgalviņas izskatītos gaišākas. Saknes nogriež līdz pašai galviņai, izņemot gadījumus, kad ķiplokus ir paredzēts pārdot saišķos. Ja paredzēts pārdot ķiplokus sabērtus iepakojumā, kātus nogriež. Pārdošanai saišķos kātus nolīdzina.

4.6. Saikne:

— Ķiploku audzēšanas prasmes, visbiežāk tradicionālās, pārmanto no paaudzes paaudzē. Ķiploki ir produkts, ko jau sen ražo Dromas apgabalā, kā to apliecina atsauce, kas izdarīta 1600. gadā Olivier de Serres grāmatā “Le Théâtre d'Agriculture et Mesnage des Champs”. 1793. gadā ķiplokus tirgoja Valansas tirgū.

— Kopš 20. gadsimta 60. gadiem INRA (Nacionālais Agronomiskās pētniecības institūts) pētnieki ieinteresējās par ķiplokiem. Ņemot par pamatu “Blanc de la Drôme” populāciju, viņi uzsāka selekcijas darbu, kura rezultātā tika izveidotas divas ļoti līdzīgas šķirnes, kuras nosauca par “Messidrôme” un “Thermidrôme”.

— Balstoties uz šīm jaunām INRA radītām šķirnēm, Dromas lauksaimniecībā tika attīstīta ķiploku audzēšana, kas daudzām vidēja lieluma saimniecībām ir vērā ņemams ienākumu avots.

— Interesanti ir atzīmēt, ka mūsdienās vairāk nekā 85 % no (Oficiālā kontroles dienesta) sertificētajām sēklām, kas pārdotas Francijā, ir audzētas Dromas apgabalā.

— Sākot no 20. gadsimta 80. gadiem Dromas pārtikas ķiploku ražotāji nolēma organizēties: 1981. gadā tika nodibināta Dromas ķiploku ražotāju asociācija; 1986. gadā izveidoja Sozē [Sauzet] ķiploku gadatirgu; 1993. gadā (pēc Dromas ķiploku ražotāju iniciatīvas) tika radīta Nacionālā profesionālā ķiploku audzētāju asociācija (ANIAIL), kuras uzdevums ir pārstāvēt ķiploku ražotāju intereses valsts iestādēs; 1994. gadā tika apstiprināta Lauksaimniecības attīstības integrētā programma; 1996. gadā nodibināja Dromas ķiploku audzētāju biedrību.

— Pētījumi par ķiploku īpašībām un augšanas īpatnībām kopā ar departamenta meteoroloģiskās informācijas analīzi ļāva noteikt apgabalus, kuri ir labvēlīgi ķiploku audzēšanai. AĢIN apgabala saulainais un vējainais klimats ir ļoti labvēlīgs šai ražošanai, jo īpaši tāpēc, ka tas atvieglo ķiploku žāvēšanu. Augsne nav ierobežojošais faktors ķiploku audzēšanai, jo ķiploki labi pielāgojas AĢIN apgabala augšņu tipiem. Augsnes un klimatisko apstākļu kopums veicina kvalitatīvas produkcijas iegūšanu. Dromas ķiplokiem ir vajadzīga minimāla tīrīšana, jo AĢIN apgabala labvēlīgie klimatiskie apstākļi atvieglo mizošanu. Ražotāju prasme ir jo īpaši svarīga, nosakot optimālo ražas novākšanas laiku un veicot žāvēšanu.

— Dromas ķiploku ražotāju asociācija vēlas attīstīt “Ail de la Drôme” ražošanu, balstoties uz stiprām ķiploku audzēšanas tradīcijām, vērā ņemamu slavu un reputāciju Francijas dienvidaustrumu daļā, piemērotiem augsnes un klimatiskiem apstākļiem, kā arī vietējo ražotāju organizāciju, kuri vēlas saglabāt ķiploku audzēšanas tradīcijas.

4.7. Pārbaudes struktūra:

Nosaukums: ULASE Adrese: Place du Champ de Mars F-26 270 LORIOL sur DROME Tālr.: (33-4) 75 61 13 00 Fakss: (33-4) 75 85 62 12 E-pasts: —

ULASE ir sertificēšanas struktūra, kas atzīta un akreditēta saskaņā ar standartu EN 45011.

4.8. Marķējums: Marķējumā ietverta šāda informācija: pārdošanas nosaukums “Ail de la Drôme”; norāde “Aizsargāta ģeogrāfiskās izcelsmes norāde” vai Eiropas Kopienas AĢIN logotips.